CELEX: 32014R0237
Language: mt
Date: 2013-12-13 00:00:00
Title: Regolament tal-Kunsill (Euratom) Nru 237/2014 tat- 13 ta’ Diċembru 2013 li jistabbilixxi Strument għall-Kooperazzjoni fis-Sikurezza Nukleari

15.3.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 77/109
            
         REGOLAMENT TAL-KUNSILL (EURATOM) Nru 237/2014
   tat-13 ta’ Diċembru 2013
   li jistabbilixxi Strument għall-Kooperazzjoni fis-Sikurezza Nukleari
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea tal-Enerġija Atomika, u b'mod partikolari l-Artikolu 203 tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-opinjoni tal-Parlament Ewropew (1),
   Billi:
   
               (1)
            
            
               L-Istrument għall-Kooperazzjoni fis-Sikurezza Nukleari stabbilit bir-Regolament tal-Kunsill (Euratom) Nru 300/2007 (2), jikkostitwixxi wieħed mill-istrumenti li jipprovdi appoġġ dirett għall-politika esterna tal-Unjoni Ewropea u l-Komunità Ewropea tal-Enerġija Atomika.
            
         
               (2)
            
            
               L-Unjoni hija fornitur ewlieni ta' assistenza ekonomika, finanzjarja, teknika, umanitarja u makroekonomika lill-pajjiżi terzi. Dan ir-Regolament jifforma parti mill-qafas imfassal għall-ippjanar tal-kooperazzjoni u l-għoti ta' assistenza mmirati biex jappoġġaw il-promozzjoni ta' livell għoli tas-sikurezza nukleari, il-protezzjoni mir-radjazzjoni u l-applikazzjoni ta' salvagwardji effiċjenti u effettivi ta' materjal nukleari f'pajjiżi terzi.
            
         
               (3)
            
            
               L-inċident ta' Chernobyl fl-1986 enfasizza l-importanza globali tas-sikurezza nukleari. L-inċident ta' Fukushima Daiichi fl-2011 ikkonferma l-ħtieġa għal sforzi kontinwati biex titjieb is-sikurezza nukleari u jintlaħqu l-ogħla standards. Sabiex jinħolqu l-kundizzjonijiet ta' sikurezza meħtieġa biex jiġu eliminati il-perikli għall-ħajja u s-saħħa tal-pubbliku, il-Komunità għandha tkun tista' tappoġġa is-sikurezza nukleari fil-pajjiżi terzi.
            
         
               (4)
            
            
               Billi taġixxi fi ħdan politiki u strateġiji komuni mal-Istati Membri tagħha, l-Unjoni biss għandha l-massa kritika biex tirrispondi għall-isfidi globali u hija wkoll fl-aħjar pożizzjoni biex tikkoordina l-kooperazzjoni ma' pajjiżi terzi.
            
         
               (5)
            
            
               Bid-Deċiżjoni tal-Kummissjoni 1999/819/Euratom (3), il-Komunità aderixxiet mal-Konvenzjoni tal-1994 dwar is-Sikurezza Nukleari. Bid-Deċiżjoni tal-Kummissjoni 2005/510/Euratom (4), il-Komunità aderixxiet ukoll mal-Konvenzjoni Konġunta dwar is-Sikurezza fil-Ġestjoni tal-Fjuwil Użat u dwar is-Sikurezza fil-Ġestjoni tal-Iskart Radjuattiv.
            
         
               (6)
            
            
               Sabiex jinżamm u jiġi promoss it-titjib kontinwu tas-sikurezza nukleari u r-regolamentazzjoni tagħha, il-Kunsill adotta d-Direttiva 2009/71/Euratom (5) u d-Direttiva 2011/70/Euratom (6). Dawn id-Direttivi u l-istandards għolja ta' sikurezza nukleari u ta' skart radjuattiv u l-ġestjoni tal-fjuwil maħruq implimentati fil-Komunità huma eżempji li għandhom jintużaw biex jinkoraġixxu pajjiżi terzi biex jadottaw standards għolja simili.
            
         
               (7)
            
            
               Il-promozzjoni ta' kooperazzjoni regolatorja u ta' forom oħra ma' ekonomiji li qed jemerġu u l-promozzjoni ta' approċċi, regoli, standards u prattiki tal-Unjoni huma l-objettivi tal-politika esterna tal-istrateġija Ewropa 2020.
            
         
               (8)
            
            
               L-Istati Membri tal-Komunità huma partijiet firmatarji tat-Trattat tan-Nonproliferazzjoni u l-Protokoll Addizzjonali.
            
         
               (9)
            
            
               Il-Komunità diġà tipprattika kooperazzjoni mill-qrib, f'konformità mal-Kapitolu 10 tat-Trattat li jistabbilixxi l-Komunità Ewropea tal-Enerġija Atomika (’Trattat Euratom’), mal-Aġenzija Internazzjonali tal-Enerġija Atomika (IAEA), kemm fir-rigward tas-salvagwardji nukleari, b'sostenn għall-objettivi tal-Kapitolu 7 tat-Tieni Titolu tat-Trattat Euratom, kif ukoll fir-rigward tas-sikurezza nukleari.
            
         
               (10)
            
            
               Hemm għadd ta' organizzazzjonijiet u programmi internazzjonali li għandhom objettivi simili għal dawk ta' dan ir-Regolament, bħall-IAEA, l-Organizzazzjoni għall-Kooperazzjoni u l-Iżvilupp Ekonomiċi/l-Aġenzija għall-Enerġija Nukleari (OECD/NEA), il-Bank Ewropew għar-Rikostruzzjoni u l-Iżvilupp (BERŻ) u s-Sħubija Ambjentali tad-Dimensjoni tat-Tramuntana (NDEP).
            
         
               (11)
            
            
               Hemm ħtieġa partikolari li l-Komunità tkompli bl-isforzi tagħha b'appoġġ għall-applikazzjoni ta' salvagwardji effettivi ta' materjal nukleari f'pajjiżi terzi, billi tibni fuq l-attivitajiet ta' salvagwardja tagħha stess fi ħdan l-Unjoni.
            
         
               (12)
            
            
               Fl-applikazzjoni ta' dan ir-Regolament, il-Kummissjoni għandha tikkonsulta lill-Grupp ta' Regolaturi Ewropew dwar is-Sikurezza Nukleari (ENSREG) qabel it-tfassil u l-adozzjoni tad-dokument ta' strateġija u programmi indikattivi pluriennali. Il-programmi ta' azzjoni għandhom ikunu bbażati fuq il-konsultazzjoni, fejn rilevanti, mal-korpi regolatorji nazzjonali tal-Istati Membri, u fuq djalogu mal-pajjiżi sħab.
            
         
               (13)
            
            
               Il-miżuri li jappoġġaw l-objettivi ta' dan ir-Regolament għandhom ukoll ikunu appoġġati billi jiġu sfruttati aktar is-sinerġiji ma' azzjonijiet diretti u indiretti tal-Programmi Qafas tal-Euratom għar-riċerka u t-taħriġ nukleari.
            
         
               (14)
            
            
               Huwa mifhum li responsabbiltà għas-sikurezza tal-installazzjoni hija f'idejn l-operatur u l-Istat li għandu ġurisdizzjoni fuq l-installazzjoni.
            
         
               (15)
            
            
               Filwaqt li assistenza esterna tal-Unjoni għandha ħtiġijiet finanzjarji dejjem jiżdiedu, is-sitwazzjoni ekonomika u baġitarja tal-Unjoni tillimita r-riżorsi disponibbli għal din l-għajnuna. Il-Kummissjoni għandha għalhekk tfittex l-aktar użu effiċjenti tar-riżorsi disponibbli permezz, partikolarment, tal-użu ta' strumenti finanzjarji b'effett ta' ingranaġġ. Tali effett ta' ingranaġġ jiżdied billi wieħed jippermetti l-possibbiltà tal-użu u l-użu mill-ġdid tal-fondi investiti u ġġenerati minn dawk l-istrumenti finanzjarji.
            
         
               (16)
            
            
               Sabiex jiġu żgurati kundizzjonijiet uniformi għall-implimentazzjoni ta' dan ir-Regolament, għandhom jiġu kkonferiti setgħat ta' implimentazzjoni fuq il-Kummissjoni.
            
         
               (17)
            
            
               Is-setgħat ta' implimentazzjoni li jirrigwardaw l-ipprogrammar u l-finanzjament tal-azzjonijiet appoġġati taħt dan ir-Regolament għandhom jiġu eżerċitati skont ir-Regolament (UE) Nru 182/2011 (7), li għandu japplika għall-fini ta' dan ir-Regolament, minkejja l-fatt li ma jagħmilx referenza għall-Artikolu 106a tat-Trattat Euratom. Filwaqt li titqies in-natura ta' dawk l-atti ta' implimentazzjoni, partikolarment in-natura tal-orjentazzjoni politika tagħhom jew l-implikazzjonijiet finanzjarji tagħhom, il-proċedura ta' eżami prevista f'dak ir-Regolament għandha, fil-prinċipju, tintuża għall-adozzjoni tagħhom, ħlief għal miżuri ta' implimentazzjoni tekniċi fuq skala finanzjarja żgħira. Il-Kummissjoni għandha tadotta atti ta' implimentazzjoni applikabbli immedjatament fejn, f'każijiet debitament ġustifikati relatati ma' inċident nukleari jew radjoloġiku, inkluż l-esponiment aċċidentali, il-ħtieġa għal reazzjoni rapida mill-Komunità biex ittaffi l-konsegwenzi tiegħu, jew raġunijiet imperattivi ta' urġenza hekk jirrikjedu.
            
         
               (18)
            
            
               Ir-regoli u l-proċeduri stabbiliti fir-Regolament (UE) Nru 236/2014 tal-Parlament Ewropew u tal-Kunsill (8), għandhom japplikaw għall-implimentazzjoni ta' dan ir-Regolament, kif adatt.
            
         
               (19)
            
            
               L-Unjoni u l-Komunità għadhom jużaw qafas istituzzjonali uniku. Għalhekk, huwa essenzjali li tiġi żgurata konsistenza bejn l-azzjoni esterna tat-tnejn. Is-Servizz Ewropew għall-Azzjoni Esterna għandu jkun involut, fejn adatt, fl-ipprogrammar ta' dan l-istrument, f'konformità mad-Deċiżjoni tal-Kunsill 2010/427/UE (9).
            
         
               (20)
            
            
               L-Unjoni għandha tfittex l-aktar użu effiċjenti tar-riżorsi disponibbli sabiex tottimizza l-impatt tal-azzjoni esterna tagħha. Dan għandu jinkiseb permezz ta' koerenza u komplementarjetà bejn l-Istrumenti għall-azzjoni esterna, kif ukoll il-ħolqien ta' sinerġiji bejn dan l-Istrument, Strumenti oħra għal azzjoni esterna u politiki oħra tal-Unjoni. Dan għandu jinvolvi wkoll it-tisħiħ reċiproku tal-programmi ppjanati taħt dawn l-Istrumenti.
            
         
               (21)
            
            
               Dan ir-Regolament jissostitwixxi r-Regolament (Euratom) Nru 300/2007, li jiskadi fil-31 ta' Diċembru 2013,
            
         ADOTTA DIN ID-DEĊIŻJONI:
   TITOLU I
   DISPOŻIZZJONIJIET ĠENERALI
   Artikolu 1
   Objettiv ġenerali
   L-Unjoni għandha tiffinanzja miżuri sabiex tappoġġa l-promozzjoni ta' livell għoli ta' sikurezza nukleari, protezzjoni minn radjazzjoni, u l-applikazzjoni ta' salvagwardji effiċjenti u effettivi ta' materjal nukleari f'pajjiżi terzi, skont id-dispożizzjonijiet ta' dan ir-Regolament u l-Anness għalih.
   Artikolu 2
   Objettivi speċifiċi
   Il-kooperazzjoni taħt dan ir-Regolament għandu jkollha l-objettivi speċifiċi li ġejjin:
   
               (1)
            
            
               il-promozzjoni ta' kultura effettiva ta' sikurezza nukleari u l-implimentazzjoni tal-ogħla standards ta' sikurezza nukleari u protezzjoni mir-radjazzjoni, u t-titjib kontinwu tas-sikurezza nukleari;
            
         
               (2)
            
            
               il-ġestjoni responsabbli u sikura tal-fjuwil użat u tal-iskart radjoattiv, jiġifieri t-trasport, il-pretrattament, it-trattament, l-ipproċessar, il-ħżin u r-rimi, u d-dekummissjonar u r-riabilitazzjoni ta' dawk li kienu siti u installazzjonijiet nukleari;
            
         
               (3)
            
            
               l-istabbiliment ta' oqfsa u metodoloġiji għall-applikazzjoni ta' salvagwardji effiċjenti u effettivi għal materjal nukleari f'pajjiżi terzi.
            
         Artikolu 3
   Miżuri speċifiċi
   1.   L-objettivi stabbiliti fil-punt 1 tal-Artikolu 2 għandhom jintlaħqu, b'mod partikolari, permezz tal-miżuri li ġejjin:
   
               (a)
            
            
               appoġġ għall-korpi regolatorji, l-organizzazzjonijiet ta' appoġġ tekniku;
            
         
               (b)
            
            
               tisħiħ tal-qafas regolatorju, b'mod partikolari fir-rigward tal-analiżi u l-valutazzjoni, il-liċenzjar u l-attivitajiet ta' sorveljanza għall-impjanti nukleari u installazzjonijiet nukleari oħrajn;
            
         
               (c)
            
            
               promozzjoni ta' oqfsa, proċeduri u sistemi regolatorji effettivi li jiżguraw protezzjoni adegwata kontra radjazzjoni jonizzanti minn materjal radjuattivi, b'mod partikolari minn sorsi radjuattivi ta' attività għolja, u r-rimi mingħajr periklu tagħhom;
            
         
               (d)
            
            
               stabbiliment ta' arranġamenti effettivi għall-prevenzjoni tal-inċidenti b'konsegwenzi radjoloġiċi, fosthom esponiment aċċidentali, kif ukoll il-mitigazzjoni ta' tali konsegwenzi f'każ li dawn iseħħu, pereżempju, il-monitoraġġ tal-ambjent f'każ ta' rilaxxi radjuattivi, id-disinn u l-implimentazzjoni tal-attivitajiet ta' mitigazzjoni u riabilitazzjoni u kooperazzjoni ma' organizzazzjonijiet nazzjonali u internazzjonali fil-każ ta' esponiment aċċidentali, u għall-miżuri ta' ppjanar għal emerġenzi, preparatezza u rispons, protezzjoni ċivili u riabilitazzjoni;
            
         
               (e)
            
            
               appoġġ għall-iżgurar tas-sikurezza ta' installazzjonijiet u siti nukleari fir-rigward tal-miżuri prattiċi protettivi mfassla biex jitnaqqsu r-riskji eżistenti mir-radjazzjoni għas-saħħa tal-ħaddiema u l-pubbliku ġenerali.
            
         2.   L-objettivi stabbiliti fil-punt 2 tal-Artikolu 2 għandhom, jintlaħqu, b'mod partikolari, permezz tal-miżuri li ġejjin:
   
               (a)
            
            
               appoġġ għall-korpi regolatorji, l-organizzazzjonijiet ta' appoġġ tekniku, u r-rinfurzar tal-qafas regolatorju, b'mod partikolari fir-rigward tal-ġestjoni responsabbli u sikura tal-fjuwil nukleari użat u l-iskart radjuattiv;
            
         
               (b)
            
            
               żvilupp u implimentazzjoni ta' strateġiji u oqfsa speċifiċi għall-ġestjoni responsabbli u sikura tal-fjuwil nukleari użat u l-iskart radjuattiv;
            
         
               (c)
            
            
               żvilupp u implimentazzjoni ta' strateġiji u oqfsa għad-dekummissjonar tal- installazzjonijiet eżistenti, għar-riabilitazzjoni ta' dawk li kienu siti nukleari u siti storiċi relatati mat-tħaffir għall-uranju, u għall-irkupru u l-ġestjoni ta' oġġetti u materjal radjuattiv mgħarraq fil-baħar.
            
         3.   L-objettiv stabbilit fil-punt 3 tal-Artikolu 2 għandu jkun limitat għall-aspetti tekniċi li jiżguraw li minerali, materjal ta' sors u materjal fissili speċjali ma jinbidlilhomx l-użu maħsub tagħhom kif iddikjarat mill-utenti. Dan għandu jintlaħaq, b'mod partikolari, permezz tal-miżuri li ġejjin:
   
               (a)
            
            
               l-istabbiliment tal-qafas regolatorju, il-metodoloġiji, it-teknoloġija u l-approċċi meħtieġa għall-implimentazzjoni ta' salvagwardji nukleari, inkluż għar-rendikont u l-kontroll xierqa ta' materjal fissili fil-livell tal-Istat u tal-operaturi;
            
         
               (b)
            
            
               appoġġ għall-infrastruttura u t-taħriġ tal-persunal.
            
         4.   Il-miżuri msemmija fil-paragrafi 1 u 2 jistgħu jinkludu azzjonijiet għall-promozzjoni tal-kooperazzjoni internazzjonali, inklużi l-implimentazzjoni u l-monitoraġġ ta' Konvenzjonijiet u Trattati Internazzjonali. Dawn għandhom ukoll jinkludu element sostanzjali ta' trasferiment ta' għarfien, bħall-iskambju ta' informazzjoni, il-bini tal-kapaċitajiet u t-taħriġ fil-qasam tas-sikurezza u r-riċerka nukleari, sabiex tissaħħaħ is-sostenibbiltà tar-riżultati li jkunu nkisbu. Għandhom jiġu implimentati permezz tal-kooperazzjoni mal-awtoritajiet kompetenti tal-Istati Membri tal-Unjoni u/jew l-awtoritajiet ta' pajjiżi terzi, ir-regolaturi nukleari u l-organizzazzjonijiet ta' appoġġ tekniku tagħhom, u/jew l-organizzazzjonijiet internazzjonali rilevanti, b'mod partikolari l-IAEA. F'każijiet speċifiċi u debitament ġustifikati, il-miżuri li jikkonċernaw il-punti (b) u (c) tal-paragrafu 1 għandhom jiġu implimentati permezz ta' kooperazzjoni mal-operaturi u/jew organizzazzjonijiet kompetenti mill-Istati Membri u mal-operaturi tal-installazzjonijiet nukleari ta' pajjiżi terzi, kif definit fl-Artikolu 3(1) tad-Direttiva 2009/71/Euratom, u s-siti nukleari.
   Artikolu 4
   Konformità, koerenza u komplementarjetà
   1.   Il-progress lejn il-kisba tal-objettivi speċifiċi stabbiliti fl-Artikolu 2 għandu jiġi vvalutat, rispettivament permezz tal-indikaturi tal-prestazzjoni li ġejjin:
   
               (a)
            
            
               l-għadd u l-importanza ta' kwistjonijiet identifikati matul l-implimentazzjoni tal-kooperazzjoni;
            
         
               (b)
            
            
               l-istatus tal-iżvilupp ta' fjuwil użat, l-iskart nukleari u strateġiji tad-dekummissjonar, tal-qafas leġislattiv u regolatorju rispettiv u tal-implimentazzjoni tal-proġetti;
            
         
               (c)
            
            
               l-għadd u l-importanza ta' kwistjonijiet identifikati fir-rapporti rilevanti dwar is-salvagwardji nukleari.
            
         Qabel l-implimentazzjoni tal-proġetti, u b'kont meħud tal-partikolaritajiet ta' kull azzjoni, indikaturi speċifiċi għall-monitoraġġ, l-evalwazzjoni u r-reviżjoni tal-prestazzjoni għandhom jiġu definiti kif imsemmi fl-Artikolu 7(2).
   2.   Il-Kummissjoni għandha tiżgura li l-miżuri adottati huma konsistenti mal-qafas politiku strateġiku ġenerali tal-Unjoni fil-qafas għall-pajjiż imsieħeb ikkonċernat, u partikolarment mal-objettivi tal-politiki u programmi ta' żvilupp u ta' kooperazzjoni ekonomika ta' dak il-pajjiż imsieħeb.
   3.   Il-kooperazzjoni finanzjarja, ekonomika u teknika pprovduta taħt dan ir-Regolament għandha tkun komplementari għal dik ipprovduta mill-Unjoni taħt strumenti oħra.
   TITOLU II
   PROGRAMMAR U ALLOKAZZJONI INDIKATTIVA TA' FONDI
   Artikolu 5
   Dokument ta' strateġija
   1.   Il-kooperazzjoni tal-Komunità taħt dan ir-Regolament għandha tiġi implimentata fuq il-bażi ta' dokument ġenerali ta' strateġija pluriennali għall-Istrument għall-Kooperazzjoni fis-Sikurezza Nukleari.
   2.   Id-dokument ta' strateġija għandu jikkostitwixxi bażi ġenerali għall-kooperazzjoni u għandu jiġi stabbilit għal perijodu sa seba' snin. Hu għandu jistabbilixxi l-istrateġija tal-Komunità għall-kooperazzjoni taħt dan ir-Regolament, b'kunsiderazzjoni tal-ħtiġijiet tal-pajjiżi konċernati, il-prijoritajiet tal-Komunità, is-sitwazzjoni internazzjonali u l-attivitajiet tal-pajjiżi terzi rispettivi. Id-dokument ta' strateġija għandu jindika wkoll il-valur miżjud tal-kooperazzjoni u kif għandha tiġi evitata d-duplikazzjoni ma' programmi u inizjattivi oħrajn, b'mod partikolari dawk ta' organizzazzjonijiet internazzjonali li għandhom objettivi simili u donaturi ewlenin.
   3.   Id-dokument ta' strateġija għandu jkollu l-għan li jipprovdi qafas koerenti għall-kooperazzjoni bejn il-Komunità u l-pajjiżi terzi jew ir-reġjuni kkonċernati, konsistenti mal-għan globali u l-kamp ta' applikazzjoni, l-objettivi, il-prinċipji u l-politika tal-Komunità.
   4.   It-tħejjija tad-dokument ta' strateġija għandha tkun soġġetta għall-prinċipji tal-effettività tal-għajnuna: appartenenza nazzjonali, sħubija, koordinazzjoni, armonizzazzjoni, allinjament mal-pajjiż destinatarju jew għas-sistemi reġjonali, responsabbiltà reċiproka u orjentazzjoni lejn ir-riżultati.
   5.   Il-Kummissjoni għandha tapprova d-dokument ta' strateġija, f'konformità mal-proċedura ta' eżami msemmija fl-Artikolu 11(2). Il-Kummissjoni għandha tanalizza u, jekk ikun meħtieġ, taġġorna d-dokument ta' strateġija f'nofs il-perijodu, jew kull meta jkun neċessarju, wara l-istess proċedura.
   Artikolu 6
   Programmi indikattivi pluriennali
   1.   Il-programmi indikattivi pluriennali ser jitfasslu fuq il-bażi tad-dokument ta' strateġija msemmi fl-Artikolu 5. Il-programmi indikattivi pluriennali għandhom ikopru perijodu minn sentejn sa 4 snin.
   2.   Il-programmi indikattivi pluriennali għandhom jistabbilixxu l-oqsma ta' prijorità magħżula għall-finanzjament, l-objettivi speċifiċi, ir-riżultati mistennija u l-indikaturi tal-prestazzjoni u l-allokazzjonijiet finanzjarji indikattivi, kemm globalment kif ukoll għal kull qasam ta' prijorità, u li jinkludu riżerva raġonevoli ta' fondi mhux allokati. Din tista' tingħata fil-forma ta' firxa jew ta' minimu, fejn adatt. Il-programmi indikattivi pluriennali għandhom jistabbilixxu linji gwida biex tiġi evitata d-duplikazzjoni.
   3.   Il-programmi pluriennali indikattivi għandhom ikunu bbażati fuq talba minn u fuq djalogu mal-pajjiżi msieħba jew reġjun(i) li jinvolvu l-partijiet interessati, sabiex jiġi żgurat li dak il-pajjiż jew reġjun ikkonċernat ikollu biżżejjed appartenenza tal-proċess, u biex jiġi inkoraġġit l-appoġġ għal strateġiji nazzjonali ta' żvilupp. Sabiex tinkiseb il-komplementarjetà u tiġi evitata d-dupplikazzjoni, il-programmi indikattivi pluriennali għandhom jieħdu kont tal-kooperazzjoni internazzjonali attwali u ppjanata, b'mod partikolari mal-organizzazzjonijiet internazzjonali li għandhom objettivi simili, u donaturi ewlenin fl-oqsma stabbiliti fl-Artikolu 2. Il-programmi indikattivi pluriennali għandhom jindikaw ukoll il-valur miżjud tal-kooperazzjoni.
   4.   Il-Kummissjoni għandha tadotta l-programmi indikattivi pluriennali, f'konformità mal-proċedura ta' eżami msemmija fl-Artikolu 11(2). Il-Kummissjoni għandha, skont l-istess proċedura, tirrevedi u, jekk meħtieġ, taġġorna dawk il-programmi indikattivi, b'kont meħud ta' kwalunkwe analiżi tad-dokument ta' strateġija msemmi fl-Artikolu 5.
   TITOLU III
   IMPLIMENTAZZJONI
   Artikolu 7
   Programmi annwali ta' azzjoni
   1.   Il-programmi ta' azzjoni annwali (minn hawn 'il quddiem imsejħin ’programmi ta' azzjoni’) għandhom jitfasslu fuq il-bażi tad-dokument ta' strateġija u l-programmi indikattivi pluriennali msemmija fl-Artikoli 5 u 6, rispettivament. Il-programmi ta' azzjoni għandhom jiġu stabbiliti għal kull pajjiż jew reġjun terz u għandhom jispeċifikaw id-dettalji rigward l-implimentazzjoni tal-kooperazzjoni prevista taħt dan ir-Regolament.
   B'mod eċċezzjonali, b'mod partikolari fejn programm ta' azzjoni jkun għadu ma ġiex adottat, il-Kummissjoni tista', fuq il-bażi tad-dokumenti ta' programmar indikattiv, tadotta miżuri individwali taħt l-istess regoli u proċeduri bħal dawk tal-programmi ta' azzjoni.
   Fil-każ ta' ħtiġijiet, ċirkostanzi jew impenji mhux previsti u debitament iġġustifikati, il-Kummissjoni tista' tadotta miżuri speċjali mhux previsti fid-dokumenti ta' programmar indikattiv.
   2.   Il-programmi ta' azzjoni annwali għandhom jispeċifikaw l-objettivi segwiti, l-oqsma ta' intervent, il-miżuri u l-proġetti maħsuba, ir-riżultati mistennija, il-proċeduri ta' ġestjoni u l-ammont totali ta' finanzjament ippjanat. Huma għandhom jinkludu deskrizzjoni fil-qosor tal-operazzjonijiet li għandhom jiġu ffinanzjati, indikazzjoni tal-ammonti allokati għal kull operazzjoni, skeda ta' żmien indikattiva għall-implimentazzjoni u indikaturi speċifiċi għall-monitoraġġ, l-evalwazzjoni u l-analiżi tal-prestazzjoni, kif adatt. Dawn għandhom jinkludu, jekk adatt, ir-riżultati ta' kwalunkwe tagħlima li ttieħdet minn kooperazzjoni preċedenti.
   3.   Il-Kummissjoni għandha tadotta l-programmi ta' azzjoni, miżuri individwali u miżuri speċjali f'konformità mal-proċedura ta' eżami msemmija fl-Artikolu 11(2). Il-Kummissjoni tista' tirrevedi u testendi l-programmi ta' azzjoni u l-miżuri billi ssegwi l-istess proċedura.
   4.   B'deroga mill-paragrafu 3, il-proċedura ta' eżami msemmija fl-Artikolu 11(2) m'għandhiex tkun meħtieġa għal:
   
               (i)
            
            
               miżuri individwali li għalihom l-għajnuna finanzjarja tal-Unjoni ma taqbiżx l-EUR 5 miljuni;
            
         
               (ii)
            
            
               miżuri speċjali li għalihom l-għajnuna finanzjarja tal-Unjoni ma taqbiżx l-EUR 5 miljuni;
            
         
               (iii)
            
            
               emendi tekniċi għal programmi ta' azzjoni, miżuri individwali u miżuri speċjali.
            
         Għall-finijiet ta' dan il-paragrafu, ’emendi tekniċi’ għandha tfisser aġġustamenti bħal:
   
               —
            
            
               l-estensjoni tal-perijodu ta' implimentazzjoni,
            
         
               —
            
            
               l-assenjazzjoni mill-ġdid tal-fondi bejn l-azzjonijiet li jinsabu fi programmi ta' azzjoni annwali, miżuri u proġetti individwali u speċjali ta' mhux aktar minn 20 % tal-baġit inizjali, iżda li ma jaqbżux l-EUR 5 miljuni, jew
            
         
               —
            
            
               iż-żieda jew it-tnaqqis tal-baġit tal-programmi annwali ta' azzjoni, il-miżuri individwali jew speċjali b'mhux iktar minn 20 % tal-baġit inizjali u li ma jaqbiżx EUR 5 miljuni,
            
         sakemm dawn l-emendi ma jaffettwawx sostanzjalment l-objettivi tal-miżuri u l-programmi ta' azzjoni inizjali.
   Miżuri adottati taħt dan il-paragrafu għandhom jiġu kkomunikati lill-Parlament Ewropew, lill-Kunsill u lill-Kumitat imsemmi fl-Artikolu 11(1) fi żmien xahar mill-adozzjoni tagħhom.
   5.   Għal raġunijiet debitament ġustifikati ta' urġenza relatati mal-ħtieġa għal reazzjoni rapida mill-Komunità biex jiġu mitigati l-konsegwenzi ta' inċident nukleari jew radjoloġiku, il-Kummissjoni għandha tadotta jew temenda l-programmi ta' azzjoni jew miżuri permezz ta' atti ta' implimentazzjoni applikabbli immedjatament f'konformità mal-proċedura msemmija fl-Artikolu 11(3).
   6.   Il-Kummissjoni tista' tiddeċiedi li tingħaqad ma' kwalunkwe inizjattiva li tnediet minn organizzazzjonijiet internazzjonali u donaturi kbar li għandhom l-istess objettivi sa fejn dik l-inizjattiva tikkonforma mal-objettiv ġenerali stipulat fl-Artikolu 1. Id-deċiżjoni ta' finanzjament korrispondenti għandha tittieħed skont il-proċedura msemmija fil-paragrafi 2 u 3 ta' dan l-Artikolu.
   Artikolu 8
   Koerenza u komplementarjetà
   Kwalunkwe programmar jew reviżjoni ta' programmi li jsir wara l-pubblikazzjoni tar-rapport ta' nofs it-terminu msemmi fl-Artikolu 17 tar-Regolament (UE) Nru 236/2014 għandu jieħu kont tar-riżultati, is-sejbiet u l-konklużjonijiet tiegħu.
   Artikolu 9
   Implimentazzjoni
   Dan ir-Regolament għandu jiġi implimentat skont l-Artikoli 1(3), 1(4), 3, 4, 5, 7, 8, 9, 12 u 17 tar-Regolament (UE) Nru 236/2014 sakemm ma jkunx speċifikat mod ieħor f'dan ir-Regolament.
   Artikolu 10
   Rapport
   Il-Kummissjoni għandha teżamina l-progress li sar fl-implimentazzjoni ta' miżuri li ttieħdu skont dan ir-Regolament u għandha tibgħat lill-Parlament Ewropew u lill-Kunsill rapport annwali dwar l-implimentazzjoni tal-kooperazzjoni msemmi f'dan ir-Regolament. Ir-rapport għandu jkun fih informazzjoni relatata mas-sena ta' qabel dwar il-miżuri ffinanzjati, informazzjoni dwar ir-riżultati ta' eżerċizzji ta' monitoraġġ u evalwazzjoni u l-implimentazzjoni ta' impenji u pagamenti tal-baġit, imqassma skont il-pajjiż, ir-reġjun u t-tip ta' kooperazzjoni.
   TITOLU IV
   DISPOŻIZZJONIJIET FINALI
   Artikolu 11
   Kumitat
   1.   Il-Kummissjoni għandha tiġi megħjuna mill-Kumitat ta' Kooperazzjoni tas-Sikurezza Nukleari. Dan il-kumitat għandu jkun kumitat skont it-tifsira tar-Regolament (UE) Nru 182/2011.
   2.   Fejn issir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011.
   3.   Fejn issir referenza għal dan il-paragrafu, għandu japplika l-Artikolu 8 tar-Regolament (UE) Nru 182/2011, flimkien mal-Artikolu 5 tiegħu.
   Artikolu 12
   Servizz Ewropew għall-Azzjoni Esterna
   L-applikazzjoni ta' dan ir-Regolament għandha tkun f'konformità mal-Artikolu 9 tad-Deċiżjoni 2010/427/UE.
   Artikolu 13
   Ammont ta' referenza finanzjarja
   1.   L-ammont ta' referenza finanzjarja għall-implimentazzjoni ta' dan ir-Regolament tul il-perijodu 2014 sal-2020 għandu jkun EUR 225 321 000.
   2.   L-approprjazzjonijiet annwali għandhom jiġu awtorizzati mill-Parlament Ewropew u mill-Kunsill fil-limiti tal-qafas finanzjarju pluriennali.
   Artikolu 14
   Dħul fis-seħħ
   Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Għandu japplika mill-1 ta' Jannar 2014 sal-31 ta' Diċembru 2020.
   
      Dan ir-Regolament għandu jorbot fl-intier tiegħu u japplika direttament fl-Istati Membri skont it-Trattati.
      Magħmul fi Brussell, it-13 ta’ Diċembru 2013.
      
         
            Għall-Kunsill
         
         
            Il-President
         
         V. MAZURONIS
      
   
   
      (1)  Opinjoni tad-19 ta' Novembru 2013 (Għadha ma ġietx ippubblikata fil-Ġurnal Uffiċjali).
   
      (2)  Regolament tal-Kunsill (Euratom) Nru 300/2007 tad-19 ta' Frar 2007 li jistabbilixxi Strument għall-Kooperazzjoni dwar is-Sikurezza Nukleari (ĠU L 81, 22.3.2007, p. 1).
   
      (3)  Deċiżjoni tal-Kummissjoni 1999/819/Euratom tas-16 ta' Novembru 1999 dwar l-adeżjoni mal-Konvenzjoni tal-1994 dwar is-Sigurtà Nukleari mill-Komunità Ewropea ta' l-Enerġija Atomika (ĠU L 318, 11.12.1999, p. 20).
   
      (4)  Deċiżjoni tal-Kummissjoni 2005/510/Euratom tal-14 ta' Ġunju 2005 dwar l-adeżjoni tal-Komunità Ewropea tal-Enerġija Atomika mal-’Konvenzjoni Konġunta dwar is-Sikurezza fil-Ġestjoni ta' Karburant Użat u dwar is-Sikurezza fil-Ġestjoni ta' Skart Radjuattiv’ (ĠU L 185, 16.7.2005, p. 33).
   
      (5)  Direttiva tal-Kunsill 2009/71/Euratom tal-25 ta' Ġunju 2009 li tistabbilixxi qafas Komunitarju għas-sikurezza nukleari ta' stallazzjonijiet nukleari (ĠU L 172, 2.7.2009, p. 18).
   
      (6)  Direttiva tal-Kunsill 2011/70/Euratom tad-19 ta' Lulju 2011 li tistabbilixxi qafas Komunitarju għall-ġestjoni responsabbli u sikura ta' fjuwil użat u skart radjuattiv (ĠU L 199, 2.8.2011, p. 48).
   
      (7)  Regolament (UE) Nru 182/2011 tal-Parlament Ewropew u tal-Kunsill tas-16 ta' Frar 2011 li jistabbilixxi r-regoli u l-prinċipji ġenerali dwar il-mekkaniżmi għall-kontroll mill-Istati Membri tat-tħaddim mill-Kummissjoni tas-setgħat implimentattivi (ĠU L 55, 28.2.2011, p. 13).
   
      (8)  Regolament (UE) Nru 236/2014 tal-Parlament Ewropew u tal-Kunsill ta' 11 ta’ Marzu 2014 li jistabbilixxi regoli u proċeduri komuni għall-implimentazzjoni tal-istrumenti tal-Unjoni għall-azzjoni esterna (ara l-paġna 95 ta' dan il-Ġurnal Uffiċjali).
   
      (9)  Deċiżjoni tal-Kunsill 2010/427/UE tas-26 ta' Lulju 2010 li tistabbilixxi l-organizzazzjoni u l-funzjonament tas-Servizz Ewropew għall-Azzjoni Esterna (ĠU L 201, 3.8.2010, p. 30).
   
      ANNESS
      KRITERJI LI JAPPLIKAW GĦAL KOOPERAZZJONI DWAR IS-SIKUREZZA NUKLEARI
      Dan l-Anness jiddefinixxi l-kriterji (1) għall-kooperazzjoni taħt din ir-Regolament, inkluż il-prijoritajiet.
      Il-kooperazzjoni għandha tkun ibbażata fuq il-kriterji li ġejjin:
      1.   Kriterji u prijoritajiet ġenerali
      
      
                  (a)
               
               
                  Kriterji ġenerali:
                  
                              —
                           
                           
                              Il-kooperazzjoni tista' tkopri l-pajjiżi terzi' kollha madwar id-dinja.
                           
                        
                              —
                           
                           
                              Għandha tingħata prijorità lill-pajjiżi ta' adeżjoni u l-pajjiżi fiż-Żona tal-Viċinat Ewropew, preferibbilment bl-użu ta' approċċ skont il-pajjiż. L-approċċ reġjonali għandu jkun iffavorit għall-pajjiżi f'reġjuni oħrajn.
                           
                        
                              —
                           
                           
                              Il-kooperazzjoni ma' pajjiżi bi dħul għoli hija maħsuba biex tiffaċilita r-relazzjonijiet bejn il-partijiet interessati rispettivi tagħhom li huma kompetenti fis-sikurezza nukleari u l-protezzjoni mir-radjazzjoni. Tali relazzjonijiet għandhom jeskludu kwalunkwe finanzjament Komunitarju għall-pajjiżi bi dħul għoli permezz ta' dan ir-Regolament. Madankollu, jistgħu jittieħdu miżuri speċjali, pereżempju wara inċidenti nukleari kbir, fejn meħtieġa u adatti.
                           
                        
                              —
                           
                           
                              Fehim komuni u fehim reċiproku bejn il-pajjiż terz u l-Komunità għandu jiġi kkonfermat permezz ta' talba formali lill-Kummissjoni, li tikkommetti lill-Gvern rispettiv.
                           
                        
                              —
                           
                           
                              Pajjiżi terzi li jixtiequ jikkooperaw mal-Komunità għandhom jikkonformaw totalment mal-prinċipji ta' nonproliferazzjoni. Dawn għandhom ukoll ikunu parti għall-Konvenzjonijiet rilevanti, fil-qafas tal-IAEA, dwar is-sikurezza nukleari, bħall-Konvenzjoni dwar is-Sikurezza Nukleari tal-1994 u l-Konvenzjoni Konġunta dwar is-Sikurezza tal-Ġestjoni ta' Fjuwil Użat u s-Sikurezza tal-Ġestjoni ta' Skart Radjuattiv, jew ikunu ħadu passi li juru impenn sod ta' adeżjoni ma' tali Konvenzjonijiet. Dan l-impenn għandu jiġi evalwat kull sena u, fuq il-bażi ta' dik l-evalwazzjoni, ser tittieħed deċiżjoni fir-rigward tal-kontinwazzjoni tal-kooperazzjoni. Il-kooperazzjoni mal-Komunità tista' ssir bil-kundizzjoni tal-adeżjoni jew tat-tlestija ta' passi lejn l-adeżjoni mal-Konvenzjonijiet rilevanti. F'każijiet ta' emerġenza, il-flessibbiltà għandha, eċċezzjonalment, tintwera fl-applikazzjoni ta' dawk il-prinċipji.
                           
                        
                              —
                           
                           
                              Sabiex tiġi żgurata u mmonitorjata l-konformità mal-objettivi ta' kooperazzjoni ta' dan ir-Regolament, il-pajjiż terz ikkonċernat għandu jaċċetta l-evalwazzjoni tal-azzjonijiet meħuda. Din l-evalwazzjoni għandha tippermetti l-monitoraġġ u l-verifika tal-konformità mal-objettivi maqbula u tista' tkun kundizzjoni għat-tkomplija ta' pagament tal-kontribut tal-Komunità.
                           
                        
                              —
                           
                           
                              Il-kooperazzjoni pprovduta mill-Unjoni fil-qasam tas-sikurezza nukleari u s-salvagwardji skont dan ir-Regolament m'għandhiex l-għan li tippromwovi l-enerġija nukleari u għalhekk m'għandhiex tiġi interpretata bħala miżura li tippromwovi dak is-sors ta' enerġija fil-pajjiżi terzi.
                           
                        
            
                  (b)
               
               
                  Prijoritajiet
                  Sabiex jinħolqu l-kundizzjonijiet ta' sikurezza meħtieġa biex jiġu eliminati l-perikli għall-ħajja u s-saħħa tal-pubbliku, il-kooperazzjoni għandha tkun diretta primarjament lejn ir-regolaturi nukleari u l-organizzazzjonijiet ta' sostenn tekniku tagħhom. L-objettiv ta' tali kooperazzjoni huwa li tkun żgurata l-kompetenza teknika u l-indipendenza tagħhom u r-rinfurzar tal-qafas regolatorju, b'mod partikolari fir-rigward tal-attivitajiet ta' liċenzjar, inklużi l-analiżi u s-segwitu effettiv u komprensiv tal-valutazzjonijiet tar-riskju u tas-sikurezza (“stress tests”).
                  Prijoritajiet oħra ta' programmi ta' kooperazzjoni biex jiġu żviluppati fil-qafas ta' dan ir-Regolament għandhom jinkludu:
                  
                              —
                           
                           
                              l-iżvilupp u l-implimentazzjoni ta' strateġiji u strutturi responsabbli għall-użu responsabbli u l-ġestjoni sikura ta' fjuwil użat u skart radjuattiv;
                           
                        
                              —
                           
                           
                              id-dekummissjonar ta' installazzjonijiet eżistenti u r-riabilitazzjoni ta' dawk li kienu siti nukleari u siti storiċi relatati mat-tħaffir għall-uranju, kif ukoll l-irkupru u l-ġestjoni ta' oġġetti u materjal radjuattiv mgħarrqa fil-baħar, meta dawn jikkostitwixxu periklu għall-pubbliku.
                           
                        Il-kooperazzjoni mal-operaturi ta' pajjiżi terzi tal-impjanti tal-enerġija nukleari għandha titqies fil-każijiet speċifiċi stabbiliti fl-Artikoli 2 u 3, b'mod partikolari fil-qafas tal-miżuri ta' segwitu ta' valutazzjoni komprensiva tar-riskju u s-sikurezza. Tali kooperazzjoni għandha teskludi l-forniment tat-tagħmir.
               
            2.   Pajjiżi b'kapaċità tal-ġenerazzjoni nukleari li ġiet installata
      
      Fil-każ tal-pajjiżi li jkunu diġà bbenefikaw mill-finanzjament tal-Komunità, il-kooperazzjoni addizzjonali għandha tiddependi fuq l-evalwazzjoni tal-azzjonijiet iffinanzjati mill-Komunità u fuq ġustifikazzjoni adatta ta' ħtiġijiet ġodda. L-evalwazzjoni għandha tagħmilha possibbli li tiġi ddeterminata b'mod aktar preċiż in-natura tal-kooperazzjoni u l-ammonti li jingħataw lil dawk il-pajjiżi fil-futur.
      Fil-każ tal-pajjiżi li jeħtieġu kooperazzjoni, konsiderazzjoni għandha tingħata għal:
      
                  (a)
               
               
                  il-grad ta' urġenza ta' intervent f'pajjiż partikolari, fid-dawl tas-sitwazzjoni rigward is-sikurezza nukleari; u
               
            
                  (b)
               
               
                  is-sinifikat ta' intervent fil-mument opportun sabiex ikun żgurat li titrawwem kultura ta' sikurezza nukleari, partikolarment fir-rigward ta' stazzjonament jew it-tisħiħ tal-awtoritajiet regolatorji u organizzazzjonijiet ta' appoġġ tekniku u l-iżvilupp u l-implimentazzjoni ta' strateġiji u oqfsa għall-ġestjoni responsabbli u sikura ta' fjuwil użat u skart radjuattiv.
               
            L-użu tal-missjonijiet tas-Servizz Integrat ta' Reviżjoni tar-Regolamentazzjoni (IRRS) u l-Grupp ta' Eżami tas-Sikurezza Operazzjonali (OSART) tal-IAEA, jitqies pożittivament, għalkemm dan ma jikkostitwixxix kriterju formali għall-kooperazzjoni.
      3.   Pajjiżi mingħajr kapaċità tal-ġenerazzjoni nukleari li ġiet installata
      
      Fil-każ ta' pajjiżi li għandhom installazzjonijiet nukleari kif definit fl-Artikolu 3(1) tad-Direttiva 2009/71/Euratom, iżda ma jixtiqux jiżviluppaw il-kapaċità tal-ġenerazzjoni nukleari, il-kooperazzjoni għandha tiddependi fuq il-grad ta' urġenza fid-dawl tas-sitwazzjoni fir-rigward tas-sikurezza nukleari. Fil-każ ta' pajjiżi li jixtiequ jiżviluppaw il-kapaċità tal-ġenerazzjoni nukleari, kemm jekk għandhom jew m'għandhomx installazzjonijiet nukleari kif definit fl-Art.
      Fil-każ ta' pajjiżi li jixtiequ jiżviluppaw il-kapaċità tal-ġenerazzjoni nukleari, kemm jekk ikollhom jew le installazzjonijiet nukleari kif definit fl-Artikolu 3(1) tad-Direttiva 2009/71/Euratom, u li għalihom tqum il-kwistjoni tal-intervent fil-mument opportun biex jiġi żgurat li kultura ta' sikurezza nukleari titrawwem mod parallel mal-iżvilupp tal-programm tal-ġenerazzjoni nukleari, speċjalment fir-rigward tat-tisħiħ tal-awtoritajiet regolatorji u l-organizzazzjonijiet ta' appoġġ tekniku, il-kooperazzjoni għandha tikkunsidra l-kredibbiltà tal-programm tal-iżvilupp tal-enerġija nukleari, l-eżistenza ta' deċiżjoni governattiva dwar l-użu tal-enerġija nukleari u t-tfassil preliminari ta' pjan direzzjonali, li għandu jieħu kont tal-Miri Ewlenin fl-Iżvilupp tal-Infrastruttura Nazzjonali għall-Enerġija Nukleari (Dokument Serje tal-IAEA dwar l-Enerġija Nukleari NG-G-3.1).
      Għall-pajjiżi f'din il-kategorija, il-kooperazzjoni għandha primarjament tkun immirata lejn l-iżvilupp tal-infrastruttura regolatorja meħtieġa, il-kompetenza teknika tar-regolatur nukleari u tal-organizzazzjoni(jiet) rispettivi tal-appoġġ tekniku. L-iżvilupp ta' strateġiji u oqfsa għall-ġestjoni responsabbli u sikura ta' fjuwil użat u skart radjuattiv għandu jiġi kkunsidrat ukoll, u jekk ikun adatt, appoġġat, inkluż fil-pajjiżi li mhux qed jippjanaw jew iddeċidew li ma jiżviluppawx il-kapaċità tal-ġenerazzjoni nukleari.
      Fil-każ ta' pajjiżi li ma jaqgħux fil-kategoriji hawn fuq imsemmija, il-kooperazzjoni tista' tkun ipprovduta fil-każ ta' sitwazzjonijiet ta' emerġenza fir-rigward tas-sikurezza nukleari. Dawk il-pajjiżi għandhom ikunu jistgħu jibbenefikaw minn ċertu grad ta' flessibbiltà fl-applikazzjoni tal-kriterji ġenerali.
      4.   Koordinazzjoni
      
      Il-Kummissjoni għandha tikkoordina l-kooperazzjoni tagħha mal-pajjiżi terzi u ma' organizzazzjonijijiet li jkunu qed jagħmlu sforzi biex jilħqu objettivi simili, b'mod partikolari l-organizzazzjonijiet internazzjonali, inkluża b'mod partikolari l-IAEA. Dik il-koordinazzjoni għandha tpoġġi lill-Komunità u l-organizzazzjonijiet ikkonċernati f'pożizzjoni biex jevitaw xi duplikazzjoni ta' azzjonijiet jew finanzjament b'rabta mal-pajjiżi terzi. Il-Kummissjoni għandha tinvolvi wkoll lill-awtoritajiet kompetenti tal-Istati Membri u l-operaturi Ewropej biex dan il-kompitu jitwettaq, biex b'hekk jisfruttaw il-kwalità tal-kompetenza Ewropea fil-qasam tas-sikurezza u s-salvagwardji nukleari.
      Il-Kummissjoni għandha tiżgura li ma jkunx hemm l-ebda duplikazzjoni bejn il-kooperazzjoni f'dan il-qasam ta' salvagwardji, permezz tal-miżuri li jistgħu jittieħdu f'konformità mal-Artikolu 3(3) ta' dan ir-Regolament, u kooperazzjoni li tista' sseħħ fl-oqsma tas-sigurtà u n-nonproliferazzjoni taħt l-Istrumenti li jikkontribwixxi għall-Istabbiltà u l-Paċi.
      
         (1)  Il-kriterji għandhom jieħdu kont tal-Konklużjonijiet tal-Kunsill dwar assistenza lil pajjiżi terzi fil-qasam tas-sikurezza u s-sigurtà nukleari (l-2913 laqgħa tal-Kunsill tat-Trasport, it-Telekomunikazzjonijiet u l-Enerġija, Brussell, 9 ta' Diċembru 2008).